Procesul verbal al ședinței din data de 05.07.2016
Ședința a fost condusă de Manager General, Dr. Grasu Alis. 
Managerul General a anunţat că din data de 30 iunie până în prezent au intrat în service 16 maşini. Cea mai gravă problemă este a ambulanţelor de tip C; din 22 de maşini 15 sunt în service. Toţi ambulanţierii sunt obligaţi să îşi ducă maşina pe care lucrează în service atunci când se defectează şi să ducă odată cu maşina şi nota de informare privind problemele pe care le are aceasta. La ieşirea maşinii din service, aceasta trebuie preluată de ambulanţier, care trebuie să verifice dacă problemele ambulanţei au fost remediate.
Directorul tehnic Papandrea Marinel, împreună cu şeful biroului tehnic Pelteacu Dan, s-au deplasat la service în regim de urgenţă pentru a constata stadiul reparaţiilor maşinilor aflate în service. A fost prezentată situaţia maşinilor care vor ieşi din service în aceasta săptămână, au fost informaţi şefii microstaţiilor de care aparţin.

Dr. Grasu Alis a reamintit şefelor de tură din dispecerat că este interzisă supraclasificarea ambulanţelor (ex. transformarea ambulanţelor de tip A în ambulanţe de tip B); aceasta se poate face doar cu adresă la DSP şi DSU şi aprobare scrisă.

Au fost discutate probleme administrative ale substaţiilor, pregatirea profesională, aprovizionarea cu materiale şi medicamente, modul de descărcare a medicamentelor consumate.
Managerul General a făcut apel din nou la întregul personal să respecte protocoalele şi în acelaşi timp codul de etică şi deontologie şi să evite discuţiile neprincipiale atât în relaţiile cu terţi, colegii, cât şi mai ales faţă de pacienţi.
Așa cum s-a convenit pentru ședințele săptămânale, au fost predate Directorului Medical de către fiecare microstație situațiile STEMI, resuscitări și intubări.

În finalul ședinței caietele de control de la microstații au fost vizate de Managerul General. 
